पाएं अपने शहर की ताज़ा ख़बरें और फ्री ई-पेपरडाउनलोड करें
जैसलमेर में अब वैक्सीन खत्म होने के कगार पर पहुंच गई है। सिर्फ जैसलमेर ही नहीं पूरे प्रदेश में वैक्सीन को लेकर किल्लत है। प्रदेश सरकार जिलों में कोरोना वैक्सीन नहीं पहुंचा पा रही है। जैसलमेर में पिछले दो दिनों से कई लोग वैक्सीनेशन के लिए सेंटर पर पहुंच तो रहे हैं। लेकिन उन्हें निराश होकर ही लौटना पड़ रहा है। हालांकि चिकित्सा विभाग के पास एक दिन में वैक्सीनेशन जितने डोज तो हैं लेकिन उसके बाद अगर खेप नहीं पहुंची तो फिलहाल टीका लगवाना बंद हो जाएगा।
सरकार द्वारा फिलहाल कोरोना का मंगल टीका नहीं भेजा जा रहा है। इसके बाद स्टोरेज से अब टीके खत्म होना शुरू हो गए है। इससे पहले कोविशील्ड की वैक्सीन लगभग खत्म हो गई है। वहीं को-वैक्सीन भी एकाध दिन में खत्म हो जाएगी। जैसलमेर में पिछले दो दिन से कोरोना की दूसरी डोज लगवाने के लिए लोग हैल्थ सेंटर पहुंच रहे हैं, लेकिन जैसलमेर में अधिकांश को कोविशील्ड का पहला डोज लगा हुआ है। ऐसे में उन्हें दूसरा डोज भी कोविशील्ड ही दिया जाना है। जबकि कोविशील्ड की वैक्सीन खत्म होने पर पहुंच गई है। ऐसे में दूसरा डोज लगवाने वाले लोगों को निराश होकर लौटना पड़ रहा है।
45 साल से ज्यादा उम्र वालाें का टीकाकरण अटका,18 से अधिक आयु वालों को इंतजार
जैसलमेर में फिलहाल 45 साल से ज्यादा उम्र के लोगों का ही टीकाकरण किया जा रहा है। हालांकि 18 से 44 साल तक के लोगों के लिए वैक्सीन लगाने के लिए रजिस्ट्रेशन शुरू हो गया है। लेकिन जब 45 से ज्यादा के ही डोज नहीं लग पा रहा है तो अभी 18 से 44 साल के लिए वैक्सीन कब शुरू होगी यह कहना मुश्किल है।
कोरोना से लड़ने के लिए वैक्सीनेशन ही सबसे बेहतर उपाय है। हालांकि सरकार द्वारा रेड अलर्ट जन अनुशासन पखवाड़ा लागू कर बाजार में भीड़भाड़ कम करने के लिए प्रयास किए जा रहे हैं। लेकिन उससे भी कोरोना पर लगाम नहीं लग पा रही है। ऐसे में विशेषज्ञों के अनुसार वैक्सीन लगाने के बाद पॉजिटिव आने की संभावना बेहद कम है। लेकिन अब टीके खत्म होने के कारण लोग सेंटर पहुंचने के बाद निराश होकर लौट रहे हैं।
प्रदेश भर में वैक्सीन की किल्लत, जैसलमेर से डिमांड भेजी
ऐसा नहीं है कि कोरोना टीकों की किल्लत सिर्फ जैसलमेर में ही है। पूरे प्रदेश में कोरोना टीकों को लेकर मारामारी चल रही है। ऐसे में जैसलमेर से भी चिकित्सा विभाग द्वारा भी कोविशील्ड व कोवैक्सीन की डिमांड भेजी जा चुकी है। अब प्रदेश में बढ़ रहे कोरोना आंकड़ों को लेकर ही प्रदेश स्तर से डिमांड के अनुसार कितनी वैक्सीन भेजी जाती है। यह देखने की बात है।
जैसलमेर में आज कोरोना के टीके पूरी तरह से खत्म हो जाएंगे। ऐसे में टीकाकरण पर पूरी तरह से ब्रेक लग जाएंगे। उसके बाद प्रदेश से टीकों की खेप पहुंचने के बाद ही फिर से टीकाकरण शुरू हो पाएगा। ऐसे में टीकों की कमी से लोगों में डर का माहौल व्याप्त हो गया है। हालांकि चिकित्सा विभाग के अधिकारी जल्द ही खेप जैसलमेर पहुंचने की बात कर रहे है। लेकिन अभी तक राजधानी जयपुर से टीके रवाना ही नहीं हुए है।
कम हुई टीकाकरण की रफ्तार
जैसा कि प्रदेश भर में वैक्सीन की किल्लत चल रही है। उससे संभावना जताई जा रही है कि डिमांड के अनुरूप भी टीके जैसलमेर नहीं पहुंचेंगे। हालांकि वैक्सीन की खेप कब व कितनी पहुंचती है। यह आने के बाद पता चलेगा लेकिन अब वैक्सीनेशन की स्पीड पूरी तरह से स्लो हो जाएगी। टीके मिलने के बाद चिकित्सा विभाग द्वारा सब तक पहुंचाने के लिए क्या रणनीति अपनाई जाएगी। यह वैक्सीन जैसलमेर पहुंचने के बाद ही पता चलेगी।
फिलहाल कोविशील्ड के टीके खत्म हो गए है तथा कोवैक्सीन भी जल्द ही खत्म हो जाएगी। कोरोना टीकों के लिए डिमांड भेज दी गई है। अब टीको की डोज कब व कितनी पहुंचती है। इस बारे में कुछ भी नहीं कह सकते।-डॉ कमलेश चौधरी, सीएमएचओ।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn